钦定古今图书集成/明伦汇编/官常典/第338卷 > 大学衍义补 > 重台谏之任
## 钦定古今图书集成/明伦汇编/官常典/第338卷 > 大学衍义补 > 重台谏之任

《周礼》：“御史掌邦国都鄙及万民之治令，以赞冢宰。”

臣按：“御史” 之名始见于此，然其所职者乃邦国、都鄙之治令以赞冢宰者也，汉因秦制而设此官，则专以司纠察之任，名虽同而其制则异也。

《通典》：〈唐杜佑作〉御史之名，《周官》有之，盖掌赞书而授法令，
非今任也。战国时亦有御史。秦、赵渑池之会，各命书
其事。又淳于髡谓齐王曰：“御史在前。”则皆记事之职
也。至秦汉为纠察之任，所居之署。汉谓之御史府，亦
谓之御史大夫寺，亦谓之宪台。后汉以来，谓之御史
台，亦谓之兰台寺。隋及唐皆曰御史台。龙朔二年，改
为宪台，咸亨元年复旧。门北辟，主阴杀也。故御史为
风霜之任，弹纠不法，百僚震恐。官之雄峻，莫之比焉。

臣按：御史台即今都察院是也，前代有中书省，而御史台之职专掌纠察，不得与之并列，我朝罢中书省而以政权分属六部，而都察院之设品级与六部同，其权视前代尤重云。

唐制，御史大夫一人，中丞二人。其属有三院：“一曰台
院，侍御史隶焉；二曰殿院，殿中侍御史隶焉；三曰察
院，监察御史隶焉。大事奏裁，小事专达，凡有弹劾，御
史以白大夫。”

臣按：御史大夫即今左、右都御史之职，中丞即今左、右副佥都御史之职，唐有三院，今并其二于察院。祖宗设都御史六员，职专纠劾百司，辨明冤枉、提督各道，凡事之不公不法者皆在所理。其属有十三道，各设监察御史，曰浙江、曰江西、曰福建、曰

湖广、曰山东、曰河南、曰山西、曰陕西、曰广东、曰广西、曰四川、曰云南、曰贵州，分掌其各布政司事。其京卫并直隶府卫则分隶焉。御史之职，在“纠劾百司，照刷文卷，问拟刑名，巡按郡县。” 是则朝廷耳目之任，所以振肃纪纲，而防邪革弊者也。六部之职，各有攸司，而都察院惟所见闻，不系职司，皆得以纠察焉。

御史大夫李承嘉，尝召诸御史，责曰：“近日御史言事，
不咨大夫，礼乎？”御史萧至忠曰：“御史，人君耳目比肩，
事主得自弹事，不相关白。若先白大夫而许弹事，如
弹大夫，不知白谁也？”

臣按：今六部官属皆书其部，如吏部属则曰“吏部文选清吏司” ，兵部属则曰“兵部武选清吏司” 之类是也，惟都察院则书其道而不系于都察院焉，是亦唐人之意也。

武后以法制群下，许谏官、御史得以风闻言事。

胡寅曰：“武后使谏官御史以风闻言事，其兴奸慝，来谗谮，害忠良，伤公道之符契乎？朝廷者众正之原，是非所仰以决谮愬，所望以明毁誉，所赖以公人心，服与不服，一在是焉。彼风闻者得于道听涂说，或两怒溢恶，岂皆真实，遽然按之以施刑罚，其差失多矣。既以风闻多不审谛，被言者又泯默被罪，不得申理，而冤结无告，伤平明之政亦甚矣。” 臣按：后世台谏风闻言事始此，前此未有也。有之始自武氏，宋人因按以为故事，而说者遂以此为委任台谏之专。嗟乎，此岂治朝盛德之事哉！夫泛论事情，风闻可也，若乃讦人阴私，不究其实而辄加以恶声，是岂忠厚诚实之道哉？夫有是实而后可加以是名，有是罪而后可施以是刑。苟不察其有无虚实，一闻人言，即形之奏牍，寘于宪典。呜呼！莫须有何以服天下哉？我祖宗著为《宪纲》，许御史纠劾百司不公不法事，须要明著年月，指陈实迹，不许虚文泛言，搜求细事。盖恐言事者假此以报复私仇，中伤善类，污蔑正人，深合圣人至诚治天下之旨。

睿宗时，侍御史杨孚，弹纠不避权贵，权贵毁之，上曰：
“鹰搏狡兔，须急救之，不尔必反为所噬。御史惩奸慝
亦然。苟非人主保卫之，则必为奸慝所噬矣。”

臣按：睿宗此言可以为世主任用风宪之法。

肃宗在灵武时，武臣崛兴无法度，大将管崇嗣背阙
坐，笑语喧纵。监察御史李勉劾其不恭，帝叹曰：“吾有
李勉，朝廷始尊。”

穆宗时，夏州节度使李祐拜大金吾，违诏进马。侍御
史温造劾之，祐曰：“吾夜入蔡州，擒吴元济，未尝心动，
今日胆落于温御史矣。”

臣按：御史之设所以为朝廷，非为其人也，既授之以是职，必假之以是权，彼持其权以举厥职，则人知所严惮而不敢为恶，其为朝廷之益大矣。唐人有言，“御史为天子之耳目、宸居之堂陛，未有耳目聪明、堂陛峻正而天子不尊者也，天子尊未有奸臣贼子而不灭也。” 奸臣贼子灭矣，可以自朝廷至于海隅，荡荡然何所不理哉。观于此言，则知古人设官之意。

宋制，“御史入台，满十旬无章疏者，有辱台之罚。”

臣按：宋朝切责御史以举其职，其严如此，盖惟恐其不言也。上之所以责之于其下者，必欲其言如此，居是职者虽欲缄默不言不可得矣。

石介曰：“君有佚豫失德，悖乱亡道，荒政咈谏，废忠慢
贤，御史府得以谏责之。相有依违顺旨，蔽上罔下，贪
宠忘谏，专福作威，御史府得以纠绳之。将有凶悍不
顺，恃武肆害，玩兵弃战，暴刑毒民，御史府得以弹劾
之。君至尊也，相与将至贵也，且得谏责纠劾之，馀可
知也。”

曾肇曰：“御史责人者也。将相大臣非其人，百官有司
失其职，天下之有败法乱纪、服谗蒐慝者，御史皆得
以责之，然则御史独无责乎？居其位有所不知，知之
有所不言言之有所不行，行之而君子病焉、小人幸
焉，御史之责也。”

臣按：宋二臣之言，可见御史责任之重且难如此，为御史者必如二臣所言然后为能举其职，不然则于是职有愧矣。由是观之，则凡其在任之日所以形于言论、见之章疏者，乃其职分之所当为，非好为是以求名也。。